Zagreb, 15. ožujka 2018.

# Priopćenje za javnostZA TOČNO TJEDAN DANA ODRŽAVA SE SAJAM STIPENDIJA U ZADRU

Predstavljamo stipendiste Grada Zadra - inspiriraj se!

**Institut za razvoj obrazovanja i Grad Zadar organiziraju drugi Sajam stipendija i visokog obrazovanja u Zadru koji će se održati su četvrtak, 22. ožujka 2018. od 11.00 do 17.00 sati u prostoru Arsenala.** **Na Sajmu stipendija i visokog obrazovanja u Zadru predstavljaju se stipendije i drugi oblici financijske potpore za studiranje, studijski programi i šira obrazovna ponuda dostupna srednjoškolcima, studentima i mladim profesionalcima za visoko obrazovanje u Hrvatskoj i inozemstvu. Središnje mjesto za informiranje o mogućnostima studiranja i financiranja studija na Sajmu imat će Grad Zadar, Sveučilište u Zadru, te Hrvatska gospodarska komora - Županijska komora Zadar.**

Jedinice lokalne i regionalne samouprave te lokalna visoka učilištaimaju značajnu ulogu u poticanju na nastavak školovanja na visokim učilištima te u pružanju financijske pomoći za studiranje srednjoškolcima i studentima. Tako je Grad Zadar, glavni partner Sajma, odličan primjer lokalne samouprave koja dodjeljuje 100 stipendija godišnje učenicima i studentima te na taj način motivira izvrsne, potpomaže kojima je to najpotrebnije i potiče one koji se odluče obrazovati za deficitarna zanimanja.

**Mlade nade Grada Zadra**

Tea, Frane, Deni i Sandro, osim što su stipendisti Grada Zadra, ujedno su četiri perspektivne i ambiciozne mlade osobe, uspješne u područjima kojima se bave. **Tea Vidaić** je profesorica hrvatskog jezika u Pomorskoj školi u Zadru, a uz to je i mlada kantautorska zvijezda svog grada. „Potpora Grada Zadra tijekom studiranja mi je bila jako važna da bih mogla podmiriti različite studentske i životne troškove koji ponekad i nisu bili baš maleni.“ – prisjetila se Tea svog razdoblja studiranja, koje je sad iza nje, ali ona nikako ne zaboravlja koliko joj je potpora pomogla u tome: „Stipendija me motivirala i bila mi je poticaj da se još više trudim i radim te da se kroz svakodnevni predan rad izgrađujem kao intelektualna osoba”.

Student zadnje godine Prirodoslovno-matematičkog fakulteta u Zagrebu, **Frane Miljković** trenutni je stipendist Grada Zadra: „Stipendija značajno olakšava meni, a još i više roditeljima, moj boravak u Zagrebu. Naravno, lijepo je kad se tvoj trud i rad prepozna i nagradi što onda daje jednu dodatnu motivaciju za koju mislim kako je svakome potrebna tokom studija.“ Upravo se tu na djelu pokazuje važnost uloge jedinica lokalne samouprave, poput Grada Zadra, koji na taj način motiviraju, odaju priznanje i vode svoje mlade građane kroz studij, ali i nakon njega. S time se slaže i **Deni Mišlov**, mladi poduzetnik, vlasnik tvrtke koja se bavi software inženjeringom u automobilskoj industriji pod nazivom "Galo industries": „Priznanje koje lokalna samouprava može dati studentima kao potvrdu da su njihovi rezultati zapaženi i cijenjeni može biti veliki oslonac i značajna doza sigurnosti za studenta, a sa osjećajem sigurnosti lakše se pronalazi motivacija za daljnje uspjehe.“

**Sandro Dujmenović** je uspješan grafički dizajner koji je prije dvije godine otvorio vlastiti studio SDDS. „Lokalna samouprava treba stvoriti uvjete poslodavcima za što lakše i neometano poslovanje, uz preduvjet poštovanja svih zakona i propisa, a time stvarajući nova kvalitetna radna mjesta za korisnike tih istih stipendija. Ako se to ne događa, onda ni stipendije nemaju smisla. Te studente trebaju čekati izazovi u realnom sektoru.“ – istaknuo je Sandro važnost povezivanja i umrežavanja obrazovnog i realnog sektora.

**„Nemojte odustajati na prvom problemu“**

Ove četiri uspješne i ustrajne mlade osobe ističu važnost prepoznavanja područja u kojem će se pojedinac osjećati zadovoljno i sretno, ali i upornosti i volje, bez kojih se ništa ne ostvaruje. „Uzmite si vremena i razmislite o svojoj budućnosti, razmislite o stvarima koje volite, koje vas ispunjavaju i vesele. Po pitanju Vaše karijere - cilj postavite slušajući srce, a ostvarite ga prateći razum. Nemojte odustajati na prvom problemu, niti drugom, a niti na dvadesetom. Svaki problem je prilika da steknete novo iskustvo, a rješenje svakog problema će Vam pružiti novo zadovoljstvo. Budite uporni!“- poručio je Deni.

Posebna novost na ovogodišnjem Sajmu u Zadru bit će **svečana dodjela stipendija Grada Zadra** kao javna pohvala za sve one koji su svojim radom pokazali marljivost i upornost. Uz svečanu dodjelu stipendija, posjetitelje Sajma očekuje više od 25 izlagača iz Hrvatske i čak 8 zemalja Europe i Sjeverne Amerike. Popis izlagača možete pronaći na poveznici: <https://goo.gl/syQo5T>. Više informacija o Sajmu dostupno je na službenoj internetskoj stranici Stipendije.info ([www.stipendije.info/hr/sajam](http://www.stipendije.info/hr/sajam)) i na Facebook stranici Tražim stipendiju ([www.facebook.com/trazim.stipendiju](http://www.facebook.com/trazim.stipendiju)).

\*\*\*

**Institut za razvoj obrazovanja (IRO)** utemeljen je 1999. godine kao neprofitna organizacija predana razvoju, zagovaranju i provedbi politika visokog obrazovanja u Hrvatskoj. IRO se već devetnaest godina sustavno bavi visokim obrazovanjem, posebice u područjima financiranja visokog obrazovanja, jednakosti pristupa visokom obrazovanju, razvoja nacionalnog kvalifikacijskog okvira, osiguravanja i unapređivanja kvalitete u visokom obrazovanju te akademske mobilnosti.

**Priopćenje dostupno na poveznici:** <https://goo.gl/jHJkWn>

**Fotografije za korištenje:** <https://goo.gl/xB8k5F>

**Autor fotografija**: Edin Tuzlak

Stojimo Vam na raspolaganju za sve dodatne informacije!

Kontakt osoba:

**Romana Marković**

**Koordinatorica komunikacija u Institutu za razvoj obrazovanja**

rmarkovic@iro.hr

095 543 9465

0 1 4555 151/ 01 4817 195